***Dinofelis*** bio je rod sabljozubih mačaka (Felinae) koje su pripadale tribusu Metailurini. Bili su rasprostranjeni u Evropi, Aziji, Africi i Sjevernoj Americi prije barem 5 do 1,2 miliona godina (rani pliocen-rani pleistocen). Fosili vrlo slični fosilima *Dinofelisa* iz ranih stijena formacije Lothagam koje u starosti dosežu do ranog miocena, prije nekih 8 miliona godina.

Opis i ekologija
----------------

Po veličini bio je između današnjeg leoparda i lava, otprilike veličine jaguara (70 cm visok i težine do 120 kg) - srednje velika, ali snažna mačka koja je imala dva istaknuta sabljasta zuba. Prednji udovi bili su izrazito snažno građeni u usporedbi s današnjim mačkama (pa čak i jaguarom). Tako zdepasto tijelo možda ukazuje na to da je preferirao staništa sa gustom ili mješovitom vegetacijom, mada je možda također bio sličan jaguaru, u čija staništa spadaju i prašume i otvoreni prostori poput močvara bez drveća.

### Tjelesna težina

Serge Legendre i Claudia Roth su pregledali dva primjerka u svrhu nalaženja podataka o tjelesnoj masi. Za prvi primjerak procijenjeno je da je imao težinu od 31,4 kg. Drugi je imao težinu od 87,8 kg.

### Zubalo

Očnjaci *Dinofelisa* su duži i pljosnatiji nego kod današnjih mačaka, ali kraći i obliji nego kod pravih sabljozubih mačaka. *Dinofelis* i nimravidi se zbog toga obično nazivaju "lažnim sabljozubim" mačkama. (Međutim, nimravidi nisu bliski srodnici *Dinofelisa*.) Dok su mu donji očnjaci također bili krupni, zubi u zadnjem dijelu čeljusti nisu bili krupni kao kod lava i ostalih današnjih velikih mačaka.

### Fosili

Fosili *Dinofelisa* pronađeni su u južnoj Africi, zajedno sa kostima pavijana kojeg je možda ubio. Također su pronađene kosti nekoliko primjeraka *Dinofelisa* i pavijana u jednoj prirodnoj zamci. *Dinofelisi* su možda ušli u nju kako bi se hranili uhvaćenim životinjama ili su možda jednostavno prolazili kroz područje gdje se ta zamka nalazila i nisu se više mogli izvući iz nje. Na nekoliko nalazišta u južnoj Africi pronađeni su dokazi da je *Dinofelis* lovio *Australopithecusa africanusa*, budući da su tu pronađeni fosilizirani ostaci *Dinofelisa*, hominida i drugih velikih životinja koje su u to vrijeme živjele na tom području. Osim toga, budući da su u južnoj Africi ostaci *Dinofelisa* pronađeni blizu fosiliziranih lubanja *Paranthropusa*, od kojih nekoliko ima parne rupe na sebi čija razdaljina gotovo savršeno odgovara onoj kod gornjih zuba *Dinofelisa*, moguće je da su *Dinofelisi* također lovili krupne hominide.

Smatra se da je postepeni nestanak šuma, u kojima je *Dinofelis* lovio, doprinjeo njegovom izumiranju na početku ledenog doba.

Ishrana
-------

*Dinofelis* je lovio životinje, uključujući mladunce mamuta, mlade i stare mastodone i *Homo habilisa* (pretka današnjih ljudi).

Vrste
-----

Moguće je da postoji još neopisanih vrsta.

* *Dinofelis aronoki*: nastanjivao je Keniju i Etiopiju tokom perioda villafranchia i biharija. Nedavno odvojen od *D. barlowi*.
* *Dinofelis barlowi*: živio je od kasnog miocena do ranog pleistocena. Geografski bio je rasporstranjen u Evropi i Sjevernoj Americi, ali najviše u Africi. Imao je visinu od 70 cm i dužinu od 1 m, pa stoga je vjerojatno najmanja vrsta roda *Dinofelis*.
* *Dinofelis cristata*: nastanjivao je Kinu. (Uključuje *D. abeli*.)
* *Dinofelis darti*: nastanjivao je južnu Afriku tokom perioda villafranchia.
* *Dinofelis diastemata*: Evropa
* *Dinofelis paleoonca*: Sjeverna Amerika
* *Dinofelis petteri*: istočna Afrika
* *Dinofelis piveteaui*: južna Afrika
* *Dinofelis* sp. "Langebaanweg"
* *Dinofelis* sp. "Lothagam"

U popularnoj kulturi
--------------------

*Dinofelis* je prikazan u BBC-jevoj dokumentarnoj emisiji *Walking with Beasts* (*Šetnja sa zvijerima*) kao grabežljivac koji lovi *Australopithecuse*.

U prvoj sceni filma 2001: A Space Odyssey grupa primitivnih hominida, prije otkrića alata, žive u strahu od velike, grabežljive mačke (koju je glumio jaguar), koja vjerojatno pretpostavlja *Dinofelisa*, mada je u istoimenom romanu mačka nazvana "leopardom".

Fusnote
-------

1. ↑  Legendre, Serge & Roth, Claudia (1988), „Correlation of carnassial tooth size and body weight in recent carnivores (Mammalia)", *Historical Biology* **1** (1): 85–98, DOI:10.1080/08912968809386468
2. ↑  Turner 1997: str. 41–43.
3. ↑  Werdelin & Lewis 2001,  .

Izvori
------

* Haines, Tom & Chambers, Paul (2006), *The Complete Guide to Prehistoric Life*, Canada: Firefly Books, p. 181
* Turner, Alan (1997), *The Big Cats and their fossil relatives*, New York: Columbia University Press, ISBN 0-231-10228-3
* Werdelin, Lars & Lewis, Margaret E. (2001), „A revision of the genus *Dinofelis* (Mammalia, Felidae)", *Zool. J. Linn. Soc.* **132** (2): 147–258, DOI:10.1006/zjls.2000.0260

***Dinofelis*** na Wikimedijinoj ostavi